รัฐบาลไทย-ข่าวทำเนียบรัฐบาล-สพฐ. ชี้แจงอนุมัติเงินสวัสดิการ เพื่อช่วยเหลือค่าครองชีพระยะสั้นให้ 2 ครูผู้ช่วยของ สพม.เขต 38 ที่ไม่ได้รับอนุมัติการบรรจุและแต่งตั้ง เผยเตรียมตั้งกรรมการหาข้อเท็จจริง
วันอาทิตย์ที่ 5 พฤศจิกายน 2560
สพฐ. ชี้แจงอนุมัติเงินสวัสดิการ เพื่อช่วยเหลือค่าครองชีพระยะสั้นให้ 2 ครูผู้ช่วยของ สพม.เขต 38 ที่ไม่ได้รับอนุมัติการบรรจุและแต่งตั้ง เผยเตรียมตั้งกรรมการหาข้อเท็จจริง
สพฐ.ชี้แจงอนุมัติเงินสวัสดิการ เพื่อช่วยเหลือค่าครองชีพระยะสั้นให้ 2 ครูผู้ช่วยของ สพม.เขต 38 ที่ไม่ได้รับอนุมัติการบรรจุและแต่งตั้ง เผยเตรียมตั้งกรรมการหาข้อเท็จจริง เพื่อหาแนวทางคุ้มครองสิทธิครูทั้ง 2 คนให้ได้รับสิทธิตามกฎหมาย
วันที่ 5พ.ย.60 นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน สํานักงานคณะกรรมการการศึกษาขั้นพื้นฐาน (สพฐ.) กระทรวงศึกษาธิการ ชี้แจงกรณีที่สื่อมวลชนได้เสนอข่าว น.ส.วนาลี ทุนมาก ซึ่งสอบได้ในตําแหน่งครูผู้ช่วยของสํานักงานเขตพื้นที่การศึกษามัธยมศึกษา เขต 38 (สพม.) สุโขทัย และได้ไปรายงานตัวตามคําสั่ง เมื่อวันที่ 4 พ.ค. 60 ต่อมาวันที่ 24 ต.ค. 60 คณะกรรมการการศึกษาธิการ จ.ตาก มีมติ ไม่อนุมัติการขอปรับเปลี่ยนวิชาเอกและขอเพิ่มเติมตําแหน่งว่างของโรงเรียนอุ้มผางวิทยาคม และไม่อนุมัติการบรรจุและแต่งตั้งผู้สอบแข่งขันได้สาขาวิชาเอกสังคมศึกษา จากบัญชี สพม.38 โดยให้เหตุผลว่าบัญชีมีอายุเกิน 2 ปี ส่งผลให้ น.ส.วนาลี ต้องออกจากราชการ และยังไม่ได้รับเงินเดือนจากการปฏิบัติงานตลอด 5 เดือนที่ผ่านมา (จากเว็บไซต์ทีนิวส์ เว็บไซต์ข่าวสด และเว็บไซต์ไทยรัฐ) นั้น
สพฐ. ขอชี้แจงว่า คณะกรรมการศึกษาธิการจังหวัด (กศจ.) ตาก ได้อนุมัติให้สํานักงานเขตพื้นที่การศึกษามัธยมศึกษา (สพม.) เขต 38 ใช้อัตราว่างเพื่อบรรจุแต่งตั้งครูผู้ช่วย โรงเรียนอุ้มผางวิทยาคม ในวิชาเอกคณิตศาสตร์และวิชาเอกสังคมศึกษา จํานวนรวม 2 อัตรา และอัตราว่างวิชาเอกต่าง ๆ เพื่อบรรจุแต่งตั้งครูผู้ช่วยโรงเรียนในสังกัด จากบัญชีผู้สอบแข่งขันฯ ของ สพม. เขต 38 ซึ่งได้เรียกตัวผู้ขึ้นบัญชี มารายงานตัวเมื่อ วันที่ 4 พฤษภาคม 2560 ปรากฏว่าผู้สอบขึ้นบัญชีเอกคณิตศาสตร์ไม่มารายงานตัว โดยมีผู้สอบแข่งขันได้เอกสังคมศึกษา มารายงานตัวเพื่อบรรจุ 1 อัตรา ซึ่งครบตามจํานวนที่ได้ขอเสนออนุมัติต่อ กศจ. ตาก แต่ยังคงมีผู้ขึ้นบัญชีที่ สพม. เขต 38 เรียกมาสํารองไว้อีก 2 คน ผู้อํานวยการสํานักงานเขตพื้นที่การศึกษามัธยมศึกษา เขต 38 ได้ประสานไปยังโรงเรียนอุ้มผางวิทยาคมแล้วยินดีที่จะรับครูวิชาเอกสังคมศึกษา ประกอบกับนางสาววนาลี ทุนมาก ก็ยินดีที่จะไปบรรจุแต่งตั้งที่โรงเรียนอุ้มผางวิทยาคม จึงได้นําอัตราที่เหลือจากวิชาเอกคณิตศาสตร์ที่ได้รับอนุมัติจาก กศจ. ตาก แล้ว ไปเสนอขออนุมัติบรรจุแต่งตั้งในเอกสังคมศึกษาของโรงเรียนอุ้มผางวิทยาคม
เมื่อ กศจ. ตาก พิจารณาแล้วไม่อนุมัติให้เปลี่ยนวิชาเอก และไม่อนุมัติให้บรรจุแต่งตั้งเนื่องจากไม่เป็นไปตามมาตรา 26 แห่งพระราชบัญญัติระเบียบข้าราชการครูและบุคลากรทางการศึกษา พ.ศ. 2547 ตลอดจนบัญชีหมดอายุเนื่องจากเกิน 2 ปี
ประเด็นปัญหาเกิดจากการที่สํานักงานเขตพื้นที่การศึกษามัธยมศึกษา เขต 38 เปลี่ยนวิชาเอกคณิตศาสตร์เป็นวิชาเอกสังคมศึกษา เพื่อบรรจุบุคคลเข้ารับราชการครูและบุคลากรทางการศึกษาตําแหน่งครูผู้ช่วยของโรงเรียนอุ้มผางวิทยาคม ซึ่งไม่เป็นตามที่ กศจ. ตาก มีมติอนุมัติให้ใช้บัญชีผู้สอบแข่งขันได้ฯ ไว้เดิม เมื่อสํานักงานเขตพื้นที่การศึกษามัธยมศึกษา เขต 38 ส่งตัวผู้สอบแข่งขันได้วิชาเอกสังคมศึกษาไปรายงานตัว เพื่อปฏิบัติหน้าที่ที่โรงเรียนอุ้มผางวิทยาคมแล้ว จึงขออนุมัติเปลี่ยนวิชาเอกและขออนุมัติเพื่อบรรจุและแต่งตั้งข้าราชการครูและบุคลากรทางการศึกษา ตําแหน่งครูผู้ช่วย แต่ กศจ. ตาก พิจารณาแล้วไม่อนุมัติ เป็นเหตุให้นางสาววนาลี ทุนมาก ที่ได้ไปปฏิบัติหน้าที่ครู ณ โรงเรียนอุ้มผางวิทยาคม แล้วเป็นเวลา 5 เดือน ต้องพ้นจากการปฏิบัติหน้าที่ เช่นเดียวกับ นางสาวนิราวัลย์ เชื้อบุญมี อีก 1 คน ที่ได้รับผลกระทบเช่นเดียวกัน เป็นการเรียกบรรจุพร้อมกัน
ในเบื้องต้น สพฐ. ได้อนุมัติเงินสวัสดิการให้คนละ 30,000 บาท เพื่อช่วยเหลือค่าครองชีพระยะสั้นระหว่างรอดําเนินการ และจะร่วมกับปลัดกระทรวงศึกษาธิการตั้งกรรมการหาข้อเท็จจริง ว่ามีข้อบกพร่องตรงไหน และมีช่องทางที่จะดําเนินการบรรจุแต่งตั้งได้หรือไม่อย่างไร เพื่อหาแนวทางคุ้มครองสิทธิครูทั้ง 2 คน ให้ได้รับสิทธิตามที่กฎหมายจะดําเนินการได้
ขณะนี้ สพฐ. ได้ประสานให้เป็นครูอัตราจ้างชั่วคราว ทั้ง 2 คนโดย นางสาววนาลี ทุนมาก ซึ่งมีภูมิลําเนาที่ อ.ศรีสัชนาลัย จ.สุโขทัย ทางสมาคมศิษย์เก่าโรงเรียนเมืองเชลียง อ.ศรีสัชนาลัย ซึ่งเป็นโรงเรียนเดิมสมัยมัธยมของนางสาววนาลี ประสงค์จะจ้างเป็นครูอัตราจ้างชั่วคราว ส่วนนางสาวนิราวัลย์ เชื้อบุญมี ซึ่งมีภูมิลําเนาเดิมที่ อ.เมือง จ.เลย. ทาง ผอ.สพม.19 ได้ประสานโรงเรียนในพื้นที่ คือโรงเรียนเลยพิทยาคม ประสงค์จะรับเป็นครูอัตราจ้างชั่วคราว และในสัปดาห์หน้าจะตั้งกรรมการสืบสวนข้อเท็จจริงโดยเร็ว
-------------------------------